b'\n_START_ARTICLE_\nMark Hughes (liikemies)\n_START_SECTION_\nLapsuus\n_START_PARAGRAPH_\nHughes syntyi Kaliforniassa vuonna 1956. H\xc3\xa4n kasvoi Los Angelesin l\xc3\xa4hi\xc3\xb6ss\xc3\xa4 ja kohtasi teini-i\xc3\xa4ss\xc3\xa4 ongelmia p\xc3\xa4ihteiden kanssa. Sen seurauksena 16-vuotiaana h\xc3\xa4n joutui ongelmanuorten kasvatuslaitokseen kolmeksi vuodeksi. Siin\xc3\xa4 sivussa h\xc3\xa4n keskeytti my\xc3\xb6s lukion._NEWLINE_Hughesin \xc3\xa4iti Jo Ann Hughes kamppaili l\xc3\xa4hes koko aikuisik\xc3\xa4ns\xc3\xa4 ylipainon kanssa. Jo Ann oli n\xc3\xa4yttelij\xc3\xa4, joka joutui aina laihduttamaan itsens\xc3\xa4 kuntoon ennen uutta roolia, mutta pysym\xc3\xa4tt\xc3\xb6min tuloksin. H\xc3\xa4n tuli riippuvaiseksi muun muassa amfetamiinipohjaisista laihdutusl\xc3\xa4\xc3\xa4kkeist\xc3\xa4. Lopulta h\xc3\xa4n kuoli kipul\xc3\xa4\xc3\xa4kkeiden yliannostukseen, kun Mark oli vasta 19-vuotias.\n_START_SECTION_\nVarhainen liiketoiminta\n_START_PARAGRAPH_\nHughes menestyi kohtalaisen hyvin kahdessa lis\xc3\xa4ravinnealan verkostomarkkinointiyrityksess\xc3\xa4 1970-luvun lopulla, jotka kuitenkin kaatuivat. Useat j\xc3\xa4lleenmyyj\xc3\xa4t j\xc3\xa4iv\xc3\xa4t ilman rahojaan ja tulivat suoranaisesti huijatuiksi. Hughesilla oli aina ollut l\xc3\xa4heinen suhde isovanhempiinsa, erityisesti iso\xc3\xa4itiins\xc3\xa4, josta tulikin h\xc3\xa4nen ensimm\xc3\xa4inen asiakkaansa h\xc3\xa4nen perustaessaan my\xc3\xb6hemmin oman yrityksens\xc3\xa4 nimelt\xc3\xa4\xc3\xa4n Herbalife._NEWLINE_Kahden edell\xc3\xa4 mainitun verkostomarkkinointiyrityksen kanssa ty\xc3\xb6skennelless\xc3\xa4\xc3\xa4n Hughes tapasi tehtailija Richard Marconin, joka oli ollut kehitt\xc3\xa4m\xc3\xa4ss\xc3\xa4 lis\xc3\xa4ravinnetuotteita eri yrityksille. Kun Hughes kertoi aikeistaan perustaa oma yritys, Marconi kiinnostui ajatuksesta ja heid\xc3\xa4n sittemmin 20 vuotta kest\xc3\xa4nyt yhteisty\xc3\xb6ns\xc3\xa4 alkoi._NEWLINE_Perehdytty\xc3\xa4\xc3\xa4n kiinalaiseen yrtti-, ravinto- ja l\xc3\xa4\xc3\xa4ketieteeseen Hughes sai tutkijoidensa kanssa kehitetty\xc3\xa4 yrityksen ensimm\xc3\xa4isen tuotteen, proteiinijuomajauheen, jonka avulla oli mahdollista hallita painoaan korvaamalla yksi tai kaksi ateriaa p\xc3\xa4iv\xc3\xa4ss\xc3\xa4 ja sy\xc3\xb6m\xc3\xa4ll\xc3\xa4 yksi tai kaksi normaalia ateriaa sen lis\xc3\xa4ksi. NASAn tutkijoiden kehitt\xc3\xa4m\xc3\xa4 proteiinijuomajauhe oli alun perin tarkoitettu astronauteille.\n_START_SECTION_\nHughes perustaa Herbalifen\n_START_PARAGRAPH_\n24-vuotiaana helmikuussa 1980 Hughes perusti Herbalife Internationalin. Alku oli hyv\xc3\xa4: h\xc3\xa4n ansaitsi yli 23 000 dollaria ensimm\xc3\xa4isen kuukauden aikana myyden proteiinijuomajauhepusseja autonsa takakontista ja kouluttamalla ensimm\xc3\xa4isi\xc3\xa4 j\xc3\xa4lleenmyyji\xc3\xa4\xc3\xa4n._NEWLINE_Seuraavan kahden vuoden aikana kasvu oli tasaista, mutta melko hidasta. 1982 Hughes laajensi Herbalifen markkinointia Kanadaan._NEWLINE_Vuonna 1985 Herbalifella oli yli 750 000 j\xc3\xa4lleenmyyj\xc3\xa4\xc3\xa4 ja noin 500 miljoonan dollarin liikevaihto. Seuraavana vuonna Hughes vei yhti\xc3\xb6n p\xc3\xb6rssiin. Vuotta aiemmin Herbalife laajeni Britanniaan ja Australiaan sek\xc3\xa4 Uuteen-Seelantiin._NEWLINE_Vuonna 1985 Yhdysvaltain senaatti ja FDA (Ruoka- ja l\xc3\xa4\xc3\xa4keainevirasto) alkoivat tutkia laihdutusmarkkinoita. Mediassa v\xc3\xa4iteltiin kiivaasti, olivatko yrttipohjaiset Herbalife-tuotteet turvallisia. Washingtonissa pidettyjen kuulustelujen ja oikeudenk\xc3\xa4ynnin aikana k\xc3\xa4vi ilmi, ett\xc3\xa4 tuotteet olivat turvallisia k\xc3\xa4ytt\xc3\xa4\xc3\xa4. Herbalifen liiketoiminta oli j\xc3\xa4\xc3\xa4dytettyn\xc3\xa4 sin\xc3\xa4 aikana yhdeks\xc3\xa4n kuukautta._NEWLINE_Oikeusjutun seurauksena Hughes maksoi  kuitenkin  valtiolle 850\xc2\xa0000 USD korvauksia._NEWLINE_Kielteinen julkisuuden vuoksi kuitenkin suuri m\xc3\xa4\xc3\xa4r\xc3\xa4 j\xc3\xa4lleenmyyji\xc3\xa4 ja asiakkaita lopetti ja Herbalifen myynti romahti. Hughes yritti ensin saada asiat kuntoon Yhdysvalloissa ja suuntasi sitten katseensa ulkomaille. 1990-luvun taitteessa myynti aloitettiin Espanjassa. Hughes ja Jim Rohn kiersiv\xc3\xa4t menestyneimpien j\xc3\xa4lleenmyyjien kanssa ymp\xc3\xa4ri maailmaa laajentamassa liiketoimintaansa kouluttamalla uusia j\xc3\xa4lleenmyyji\xc3\xa4.\n_START_SECTION_\nUudet tuulet\n_START_PARAGRAPH_\n1990-luvun alkuvuosina Mark uudisti yrityksen ilmeen ja palkkioj\xc3\xa4rjestelm\xc3\xa4n t\xc3\xa4ysin sek\xc3\xa4 avasi uusia maita liiketoiminnalle. Niihin aikoihin h\xc3\xa4n perusti my\xc3\xb6s Herbalife Family Foundationin 1994, jonka tavoitteena on auttaa huonoissa olosuhteissa el\xc3\xa4vi\xc3\xa4 lapsia ja huumenuoria. Hughes oli itse l\xc3\xa4ht\xc3\xb6isin k\xc3\xb6yhist\xc3\xa4 oloista, mutta osasi my\xc3\xb6s nauttia menestyksest\xc3\xa4 ja vauraudesta omistamalla muun muassa Yhdysvaltojen kolmanneksi arvokkaimman 5 000 neli\xc3\xb6metrin laajuisen rantahuvilan. H\xc3\xa4nell\xc3\xa4 oli my\xc3\xb6s vaimo Susan sek\xc3\xa4 poika Alexander._NEWLINE_1980-luvun lopun romahduksen j\xc3\xa4lkeen Herbalife p\xc3\xa4\xc3\xa4si taas jaloilleen ja yritys jatkoi kasvamistaan yhdeksi maailman suurimmista lis\xc3\xa4ravinnealan yrityksist\xc3\xa4.\n_START_SECTION_\nKuolema\n_START_PARAGRAPH_\nMark Hughes kuoli yll\xc3\xa4tt\xc3\xa4en toukokuun 21. p\xc3\xa4iv\xc3\xa4n\xc3\xa4 vuonna 2000 vain 44-vuotiaana masennusl\xc3\xa4\xc3\xa4kkeiden ja alkoholin yhteisk\xc3\xa4yt\xc3\xb6n seurauksena. H\xc3\xa4nen luomansa yritys oli juuri t\xc3\xa4ytt\xc3\xa4nyt 20 vuotta.'